Tradisjonelt makruk-sett.
**Makruk** (*thaisjakk*) er et brettspill med lange tradisjoner i Thailand. I Kambodsja spilles et spill med nær identiske regler som kalles *ok*, *ouk* eller *ouk chatrang*.

Oversikt
--------

I likhet med vestlig sjakk stammer makruk sannsynligvis fra det indiske spillet chaturanga.

Makruk er det orientalske brettspillet som ligner mest på vestlig sjakk, og selv om originale makruk-brikker ser ganske annerledes ut enn sjakkbrikker, er det fullt mulig å bruke vanlig sjakkutstyr.

Ifølge Vladimir Kramnik er makruk mer strategisk enn internasjonal sjakk, og operasjonene må planlegges med stor påpasselighet.

Brett, brikker og regler sammenlignet med internasjonal sjakk
-------------------------------------------------------------

**Utgangstilling i makruk**
Brettet har 8×8 felt og hver spiller har 16 brikker, akkurat som sjakk. 

Hver spiller har:

* én *kun*. Tilsvarer kongen. Flyttes på samme måte og har samme funksjon. Mattreglene er identiske.
* én *med* (vesir). Tilsvarer dronning, men flytter bare ett felt diagonalt og er den svakeste offiseren.
* to *khon* (adelsmann). Tilsvarer løperen, men flytter bare ett felt diagonalt eller ett felt rett framover
* to *ma* (hest). Tilsvarer springeren og flyttes som den (inklusive hopping)
* to *rua* (båt). Tilsvarer tårnet og flyttes på eksakt samme måte.
* åtte *bia* (kauriskjell). Tilsvarer bonde. Flyttes og slår på samme måte som bonden i sjakk, men kan ikke hoppe to felt i starten, så *en passant*-regelen finnes ikke. En bonde som når fram til sjetteraden, dvs raden der motspillerens bønder står i utgangsposisjon, forfremmes alltid til vesir («dronning»). Dette gjøres ganske enkelt ved å snu brikken opp ned.

Spillerne stiller opp bøndene på tredjeraden. Offiserene settes opp i rekkefølgen (fra venstre mot høyre): båt («tårn»), hest, adelsmann («løper»), konge, vesir («dronning»), adelsmann, hest, båt. Dette innebærer at kongene plasseres på det som i sjakknotasjon tilsvarer feltene d1 og e8, slik at kongene og vesirene står rett overfor hverandre.

Rokadetrekket finnes ikke, men én gang i partiet kan kongen hoppe som en hest. I noen varianter kan vesirens første trekk være et dobbelttrekk. I sluttspillet kan spilleren som ligger under, satse på remis etter spesielle telleregler.

Sluttspillet
------------

I thailandsk makruk kan spilleren som ligger under, satse på spesielle telleregler som krever at motspilleren setter matt i løpet av et visst antall trekk, ellers ender partiet med remis. 

Dersom det ikke er flere bønder igjen på brettet kan underliggende spiller sette i gang å telle trekk. For å unngå remis må motspilleren klare å sette matt i løpet av 64 trekk. Tellingen starter på 1.

Dersom en spiller bare har kongen igjen på brettet kan samme spiller kreve at motspilleren setter matt i løpet av et visst antall trekk avhengig av motspillerens gjenværende materiell. Tellingen starter ikke på 1, men på det antall brikker som er igjen på brettet.

|  |  |
| --- | --- |
| 2 tårn | 8 trekk
  |
| 1 tårn | 16 trekk
  |
| 2 løpere | 22 trekk
  |
| 1 løper | 44 trekk
  |
| 2 hester | 32 trekk
  |
| 1 hest | 64 trekk
  |
| bare dronning | 64 trekk |

Referanser
----------

1. ↑  "Makruk Thai is more strategic than international chess. You have to plan your operations with total care since Makruk Thai can be compared to an anticipated endgame of International Chess."
2. ↑  René Gralla: *Kramnik plays Makruk Thai*, chessvariants.org

Kilder
------

* Regler, chessvariants.com
* *How to Play Makruk. The Chess of Thailand and Cambodia*, ancientchess.com
* *Ouk Chatrang, the Cambodian Chess and Makruk, the Thai Chess*, history.chess.free.fr
* Tim Krabbé: *Makruk: Chess in Cambodia*

Eksterne lenker
---------------

* (en) Makruk Thai – kategori av bilder, video eller lyd på Commons
* "Alisa" – et sterkt makruk-program Arkivert 15. august 2016 hos Wayback Machine. peacedeveloper.herokuapp.com
* Fritt tilgjengelige makrukbrikker (svgformat ), pychess